Daarom volg hier uitnodigings oor wat jy in elkeen van die vyf weke kan doen. Die terrein is so glibberig dat ons hulle eenvoudig en konkreet hou. Jy is welkom om hulle vir jouself aan te pas, maar dan stel ons voor dat jy dit vir jouself vas en duidelik maak deur in jou dagboek te skryf wat jy elke week beplan.
Sit gemaklik en vra jouself af wat nou die belangrikste in jou kop is, dws op die skerm van jou aandag. Merk dit net op. “Just noticing.” Jy dink aan die volgende wat gedoen moet word, of aan iets waarna jy uitsien of oor bekommerd is of jy merk ’n geluid op of voel iets in jou lyf of wat ook al.
Laat jou aandag vernou (soos ’n uurglas vernou) om net ’n rukkie by jou asem te rus. Moenie al die aspekte van jou asem probeer waarneem nie, maar fokus net op wat nou die naaste aan jou is. Jou aandag sal afwaal, en dan bring jy dit net weer sagkens terug na jou asem. Voel dit net.
Verwyd nou weer jou aandag (soos ’n uurglas) om jou hele lyf te voel, van onder tot bo by jou gesig, hoe jy sit, hoe jy liggaamlik voel. (As jy enige ongemak of pyn êrens optel, kan jy jou aandag daarheen neem met die gedagte dat jy dit met aandag salf. So maak jy vriende met die sensasie sonder om dit te weerstaan.)
Rus vir 5 minute of meer by die Here met die manier van gebed van die hart of ’n ander manier van kontemplatiewe gebed wat vir jou werk. Jy kan die tyd hiervoor gerus verleng namate jy deur die loop van die vyf weke daaraan gewoond raak.
Geniet ten minste vier keer in die week ’n stukkie kuns met volle aandag. Jy luister na ’n lied of ander musiek sonder om enigiets anders te doen, of jy drink ’n skildery in, of jy lees ’n gedig. Kuns wat vir jou bekend is, kan goed werk, ook herhaling.